RESOLUCIÓN do 9 de febreiro de 2004 pola que se establecen as bases reguladoras que rexerán as axudas e subvencións a entidades locais e a entidades de iniciativa social para o desenvolvemento de programas destinados á promoción da muller, e se procede á súa convocatoria.
SERVICIO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 17/02/2004

O Estatuto de autonomía, no seu artigo 4, determina que lles corresponde ós poderes públicos de Galicia promove-las condicións para que a liberdade e a igualdade do individuo e dos grupos nos que se integra sexan reais e efectivas, remove-los obstáculos que impidan ou dificulten a súa plenitude e facilita-la participación de tódolos galegos na vida política, económica, cultural e social.
A Lei 3/1991, do 14 de xaneiro, de creación do Servicio Galego de Promoción da Igualdade do Home e da Muller, establece no seu artigo 3 como funcións deste organismo promover, coordinar e avaliar plans e programas de acción e o desenvolvemento de actividades que, para a consecución dos obxectivos previstos nesta lei, realicen as entidades locais; así como incentiva-la participación das mulleres na vida política, económica, cultural, educativa e social.
O Decreto 195/2003, do 20 de marzo, polo que se establece a estructura orgánica da Consellería de Familia, Xuventude, Deporte e Voluntariado no seu artigo 1 atribúelle á dita consellería as competencias en materia de muller, que serán exercidas a través do Servicio Galego de Promoción da Igualdade do Home e da Muller, de acordo co establecido no Estatuto de autonomía de Galicia e nos termos sinalados pola Constitución española.
No Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, establécense os requisitos xerais das subvencións concedidas pola Administración autonómica, normativa á que, en consecuencia, se adaptará esta resolución, tendo en conta, en todo caso, os principios de publicidade, obxectividade e concorrencia.
Por todo o exposto, e no exercicio das facultades que teño atribuídas,
DISPOÑO:
Capítulo I
Finalidade e réxime das axudas
Artigo 1º.-Finalidade.
1. O obxecto desta resolución é fixa-las bases reguladoras e a convocatoria pública, para o ano 2004, das axudas e subvencións establecidas polo Servicio Galego de Promoción da Igualdade do Home e da Muller para apoia-lo desenvolvemento de programas
destinados a facer posible a incorporación das mulleres na vida política, económica, cultural, social e laboral e o coñecemento do seu contorno; fomenta-la relación e colaboración entre as asociacións de mulleres para acada-la igualdade real e efectiva e a non discriminación entre homes e mulleres; así como apoia-la prestación de atención especializada ás mulleres, a través das seguintes modalidades de programas:
-Modalidade A: programa de promoción de actividades.
-Modalidade B: programa de centros de información ás mulleres.
-Modalidade C: programa de centros de atención especializada.
-Modalidade D: programa de recursos especializados.
-Modalidade E: programa de centros de atención especializada do proxecto ISADORA (Integración Social, Apoio ó Desenvolvemento e Organización de Recursos Asistenciais).
2. As bases específicas de cada modalidade regúlanse no capítulo III desta resolución.
3. A concesión destas subvencións realizarase mediante o réxime de concorrencia competitiva segundo os criterios que para cada programa se establecen nas distintas modalidades desta resolución e resolverase dentro das dispoñibilidades orzamentarias definidas no artigo 2º.
Artigo 2º.-Financiamento.
Para a concesión das axudas convocadas nesta resolución destínase a cantidade de 2.953.138 euros que se financia con cargo ás partidas orzamentarias 14.50.212A.460.0 (1.594.138 A), 14.50.212A.480.0 (721.000 A), 14.50.212A.480.3 (368.000 A), e 14.50.212A.480.4 (270.000 A) que figuran na Lei de orzamentos da Comunidade Autónoma para o ano 2004. As contías citadas poderán incrementarse de acordo coas dispoñibilidades orzamentarias.
Na partida 14.50.212A.460.0 inclúense os Centros de Información ás Mulleres que son cofinanciados con fondos reflectidos no Marco Comunitario de Apoio da Unión Europea, a través do Fondo Social Europeo (FSE).
A partida 14.50.212A.480.4 corresponde ó proxecto europeo ISADORA que está cofinanciado pola Unión Europea a través do Fondo Europeo de Desenvolvemento Rexional (Feder).
Artigo 3º.-Normativa aplicable.
As solicitudes, tramitación e concesión destas axudas e subvencións axustaranse ó disposto no texto refundido da Lei de réxime financeiro e orzamentario de Galicia, na Lei de orzamentos xerais da Comunidade Autónoma de Galicia para 2004, no Decreto 287/2000, do 21 de novembro, e nesta resolución.
En canto á información e publicidade das accións que se realicen ó abeiro desta resolución estarase ó disposto no Regulamento (CE) núm. 1159/2000 da Comisión, do 30 de maio, sobre as actividades de
información e publicidade que deben levar a cabo os estados membros en relación coas intervencións dos Fondos Estructurais (DO L 130, 21.5.2000) e demais normativa de aplicación.
Capítulo II
Normas comúns: competencia e procedemento
Artigo 4º.-Competencia.
A competencia para coñecer e resolve-las solicitudes de axudas e subvencións previstas nesta resolución, corresponderalles:
a) Ás/ós delegadas/os provinciais do Servicio Galego de Promoción da Igualdade do Home e da Muller, por delegación da directora xeral, cando se trate de axudas relativas ó programa de promoción de actividades regulado na sección primeira do capítulo III.
b) Á directora xeral do Servicio Galego de Promoción da Igualdade do Home e da Muller no resto dos supostos.
Artigo 5º.-Destinatarias.
Poderán solicita-las axudas as entidades locais e entidades de iniciativa social sen ánimo de lucro, que ademais de cumpri-las obrigas e requisitos esixidos nesta resolución, figuren inscritas, o último día de presentación de solicitudes, na área de muller do Rexistro de Entidades Prestadoras de Servicios Sociais.
Quedarán excluídas aquelas que con anterioridade recibisen algunha outra axuda deste organismo e non xustificasen o seu investimento.
Artigo 6º.-Solicitudes e prazo.
1. As solicitudes presentaranse nos modelos normalizados que se publican nesta resolución e dirixiranse ó órgano competente para resolver. Presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. O prazo para a presentación de solicitudes de axudas dos distintos programas será de corenta días naturais contados a partir do seguinte ó da publicación desta resolución no Diario Oficial de Galicia.
3. As solicitudes deberán ir acompañadas da documentación xeral esixida no artigo 7º e da documentación específica que nas modalidades A, B, C, D, e E se establece para cada programa ou tipo de axuda.
Artigo 7º.-Documentación xeral.
Segundo dispón o artigo anterior, ademais da documentación especifíca de cada programa, as solicitudes presentaranse xunto cos seguintes documentos:
a) Fotocopia compulsada do DNI da persoa física que asina a solicitude e certificación orixinal que acredite poder suficiente para actuar en nome da entidade.
b) Fotocopia compulsada da tarxeta de identificación fiscal.
c) Declaración orixinal asinada pola/o representante legal da entidade de tódalas axudas, solicitadas ou concedidas para a mesma finalidade, das distintas administracións públicas ou organismos delas dependentes, entes ou sociedades, ou, de se-lo caso, declaración de que non se solicitaron nin percibiron outras axudas ou subvencións.
d) Certificación orixinal expedida pola entidade bancaria da titularidade da conta na que conste: código de banco, código de sucursal, díxito de control e código de conta corrente.
e) As entidades de iniciativa social sen ánimo de lucro presentarán ademais:
-Orzamento do exercicio corrente e balance de situación da entidade.
-Cando se trate dunha federación ou con federación, presentarase certificación orixinal da/o secretaria/o, co visto e prace da/o presidenta/e, ou órganos similares, acreditativa das asociacións ou federacións integradas, especificando o nome, CIF, número asignado no Rexistro de Entidades Prestadoras de Servicios Sociais na área específica da muller e número de socias de cada unha delas.
f) As entidades locais presentarán:
-Certificación da contía establecida nos orzamentos vixentes destinada ó mantemento e desenvolvemento dos programas obxecto da solicitude.
-Certificación orixinal do acordo da entidade local de solicita-la subvención.
Artigo 8º.-Emenda da solicitude.
Se a solicitude non estivera debidamente cuberta ou non achegase a documentación esixida, as unidades administrativas encargadas da tramitación do expediente requirirán á entidade solicitante para que, no prazo de dez días, emende a falta ou presente os documentos preceptivos, con indicación de que se así non o fixera terase por desistida a petición, logo da resolución, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Artigo 9º.-Valoración de solicitudes.
1. A dirección xeral e cada delegación provincial designará unha comisión de valoración para o estudio e avaliación das solicitudes recibidas e debidamente formalizadas. Cada unha delas estará composta por tres membros, nomeados pola/o delegada/o provincial ou pola directora xeral, segundo corresponda.
2. Se por calquera causa, no momento no que as comisións de valoración teñan que examina-las solicitudes algún dos seus membros non puidese asistir, será substituído pola persoa que para o efecto designe a/o respectiva/o delegada/o provincial ou a directora xeral, segundo proceda.
3. As comisións de valoración avaliarán as solicitudes segundo os criterios establecidos para cada programa e presentarán as propostas de concesión de
xeito que a distribución orzamentaria se circunscriba ós parámetros que se indican a continuación:
Á totalidade das solicitudes presentadas por entidades locais destinarase ó redor do 20%, 70% e 10% do orzamento establecido no artigo 2º, segundo correspondan, respectivamente, ás modalidades A, B e C, desta resolución; e ás solicitudes presentadas por entidades de iniciativa social sen ánimo de lucro destinarase ó redor do 30%, 35% e 35% segundo se inclúan, respectivamente, nas modalidades A, C e D. Está excluído desta distribución o orzamento consignado na partida 14.50.212A.480.4 que se destina na súa totalidade ó financiamento do programa regulado na modalidade E.
Artigo 10º.-Aceptación da subvención.
Notificada a resolución de concesión de subvención as entidades beneficiarias deberán manifestar por escrito a súa aceptación comprometéndose a executa-lo proxecto subvencionado no prazo e condicións establecidos nesta convocatoria. De non recibirse a aceptación no prazo de dez días naturais, contados desde a recepción da notificación da resolución, entenderase que a entidade renuncia á subvención inicialmente concedida e procederase, logo de resolución, ó arquivo do expediente.
Artigo 11º.-Resolución e recursos.
1. As resolucións dos expedientes de axudas, logo da fiscalización da proposta da comisión de valoración polas intervencións correspondentes, correspóndenlles ás/ós delegadas/os provinciais, por delegación da directora xeral, cando se trate do programa regulado na sección 1ª do capítulo III, e correspóndenlle á directora xeral do organismo nos demais supostos.
2. O prazo para resolver será de seis meses, que se computarán a partir do día seguinte ó da publicación desta convocatoria no Diario Oficial de Galicia. Transcorrido o dito prazo sen que se dictase resolución expresa, poderá entenderse desestimada a solicitude de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. As resolucións que se dicten neste procedemento esgotan a vía administrativa e contra elas cabe intepor recurso contencioso-administrativo, no prazo de dous meses, ante o órgano competente da xurisdicción contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que dictou a resolución impugnada, de conformidade co disposto na Lei 29/1998, do 13 de xullo, reguladora da xurisdicción contencioso-administrativa e na Lei de réxime xurídico das administracións públicas e do procedemento administrativo común.
Artigo 12º.-Incompatibilidades e concorrencia.
En ningún caso o importe das subvencións ou axudas concedidas ó abeiro desta resolución poderá ser de
tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total do programa obxecto de axuda.
As entidades solicitantes deberán presentar, xunto coa solicitude, unha declaración comprensiva de tódalas axudas e subvencións solicitadas ou concedidas para un mesmo programa, segundo o establecido na letra c) do artigo 7º. Na fase de xustificación do pagamento deberán achegar unha declaración complementaria e actualizada co mesmo contido que a esixida coa solicitude.
Artigo 13º.-Obrigas das/os adxudicatarias/os das subvencións.
1. Son obrigas das entidades beneficiarias:
a) Non altera-lo destino da subvención.
b) Efectua-la xustificación do gasto conforme ó establecido para cada programa.
c) Someterse ás actuacións de control, comprobación e inspección que efectuará o Servicio Galego de Promoción da Igualdade do Home e da Muller, o Fondo Social Europeo, o Fondo Europeo de Desenvolvemento Rexional; ás de control financeiro que correspondan, se é o caso, á Intervención Xeral da Comunidade Autónoma; ás previstas na lexislación do Consello de Contas e do Tribunal de Contas, ou a outros órganos da Administración do Estado ou da Unión Europea.
d) Comunicarlle ó órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de se-lo caso, a obtención concorrente de subvencións ou axudas para a mesma finalidade procedentes de calquera administración ou ente público nacional ou internacional.
e) Presentar, antes do 31 de xaneiro de 2005, a memoria final anual dos programas desenvolvidos pola entidade na área da muller. Este organismo achegará, ó remate do exercicio económico, as instruccións ou modelos necesarios para a súa elaboración.
2. O incumprimento de calquera das obrigas mencionadas será causa determinante de revogación da subvención, así como do reintegro, se é caso, dos importes percibidos e dos xuros de demora correspondentes.
Artigo 14º.-Publicidade.
1. Nas accións que se leven a cabo nos Centros de Información ás Mulleres deberá figurar, no lugar onde se realicen e de forma visible, un cartel informativo no que se indique que a acción está cofinanciada pola Xunta de Galicia, Consellería de Familia, Xuventude, Deporte e Voluntariado, polo Servicio Galego de Promoción da Igualdade do Home e da Muller e polo Fondo Social Europeo, cos seus respectivos anagramas.
2. A publicación dos plans de igualdade de oportunidades das mulleres por parte dos concellos, ela
borados ó abeiro desta resolución, estará supeditada á previa conformidade da dirección xeral deste organismo, e á súa inclusión, de se-lo caso, dos anagramas correspondentes.
3. Nas demais accións que correspondan a programas subvencionados ó abeiro desta resolución non se reproducirán, en ningún documento, os anagramas das entidades e organismos cofinanciadores agás que as bases do programa inclúan publicidade específica ou que se produza autorización ou instrucción expresa da dirección xeral do Servicio Galego de Promoción da Igualdade do Home e da Muller en aplicación do Regulamento (CE) núm. 1159/2000.
Artigo 15º.-Modificación da resolución de concesión.
Toda alteración das condicións tidas en conta para a concesión da axuda e, en todo caso, a obtención concorrente de subvencións e axudas outorgadas por outras administracións ou entes públicos ou privados, nacionais ou internacionais, poderán dar lugar á modificación da resolución da concesión e, eventualmente, á súa revogación.
Artigo 16º.-Revogación.
Procederá a revogación das axudas e subvencións, así como o reintegro total ou parcial das cantidades percibidas e a esixencia dos xuros de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Capítulo III
Normas específicas: modalidades de programas
Sección primeira
Modalidade A: programa de promoción
de actividades
Artigo 17º.-Obxecto.
Este programa ten por obxecto sufragar, total ou parcialmente, a realización de actividades destinadas a facer posible a incorporación das mulleres á vida política, económica, cultural, social e laboral e o coñecemento do seu contorno, e fomenta-la relación e colaboración entre asociacións de mulleres.
Así mesmo, ten por obxecto promove-la elaboración e posta en marcha de plans de igualdade de oportunidades das mulleres por parte daqueles concellos que non dispoñan de plan propio.
Artigo 18º.-Beneficiarias.
Poderán solicita-las subvencións entidades locais da Comunidade Autónoma de Galicia e entidades de iniciativa social sen ánimo de lucro que realicen accións baseadas no principio de igualdade de oportunidades das mulleres e cumpran o requisito establecido no artigo 5º desta resolución.
Artigo 19º.-Tipos de axuda e contías.
1. As actividades, para os efectos desta resolución, clasifícanse do seguinte xeito:
a) De fomento asociativo ou comunitario.
b) De información e asesoramento xeral na área de muller.
c) De elaboración e posta en marcha de plans de igualdade de oportunidades das mulleres, por parte dos concellos.
2. O importe das subvencións contempladas nesta modalidade poderá acada-lo 100% do gasto realizado respectando o tope máximo de 3.000 euros por tipo de axuda das referidas nas letras a) e b), o tope máximo de 1.500 euros para o tipo de axuda c); e o tope máximo de 6.000 euros por entidade.
3. As solicitudes para a elaboración de plans de igualdade de oportunidades das mulleres, ou a súa existencia previa, será requisito para que os concellos poidan beneficiarse de axudas para a realización doutras actividades incluídas neste programa.
Artigo 20º.-Gastos subvencionables.
Poderán subvencionarse con cargo a este programa os gastos correntes e de persoal directamente vinculados ás actividades para as que se concede a axuda e que figuren debidamente reflectidos no orzamento presentado coa solicitude.
Artigo 21º.-Solicitudes e documentación específica.
As solicitudes dirixiranse á delegación provincial competente segundo a provincia na que se vaia desenvolve-la actividade solicitada; cando unha entidade de ámbito autonómico pretenda realizar actividades en distintas provincias as solicitudes dirixiranse ás delegacións provinciais correspondentes. Presentaranse xunto coa seguinte documentación:
a) Anexo I-A debidamente cuberto e asinado.
b) Documentos correspondentes que establece o artigo 7º.
c) Proxecto de execución da/s actividade/s para a/s que se solicita a axuda, onde deberá figurar, necesariamente, a denominación de cada actividade, os obxectivos, a poboación a quen vai dirixida, o ámbito xeográfico e o calendario.
d) Orzamento pormenorizado que reflicta separadamente cada tipo de gasto e o seu custo concreto con desagregación de impostos, ademais de indica-los medios materiais e humanos dos que dispón a entidade para a súa realización.
e) Os concellos que conten con plan de igualdade de oportunidades das mulleres propio achegarán un exemplar coa solicitude para os efectos do establecido no punto 3 do artigo 19º.
Artigo 22º.-Criterios de valoración.
1. Xerais:
a) Achega de fondos propios para a realización da actividade: 5 puntos.
b) Non percepción doutras subvencións para a mesma finalidade: 3 puntos.
2. Específicos:
2.1. Aplicables a actividades de fomento asociativo ou comunitario (obradoiros, seminarios, congresos, encontros, xornadas, visitas formativas e culturais, ou semellantes):
a) Ámbito de desenvolvemento das actividades: local ou comarcal: 3 puntos; superior: 1 punto.
b) Número de mulleres ás que se dirixen as actuacións: ata 50: 1 punto; máis de 50: ata 3 puntos.
c) Actividades que favorezan o acceso das mulleres ó coñecemento das novas tecnoloxías e a súa aplicación: ata 5 puntos.
d) Actividades que favorezan a recuperación de traballos artesanais dirixidos a xerar novas oportunidades de emprego: ata 5 puntos.
e) Actividades que acheguen as distintas modalidades de ocio e tempo libre ás mulleres: ata 5 puntos.
f) Actividades que favorezan o movemento asociativo de mulleres xoves: ata 5 puntos.
g) Actividades que favorezan o intercambio de experiencias entre asociacións de mulleres: ata 5 puntos.
2.2. Actividades de información e asesoramento xeral na área de muller (puntos informativos, charlas, xornadas, visitas, campañas, conferencias, foros, ou semellantes):
a) Ámbito de desenvolvemento das actividades: local ou comarcal: 3 puntos; superior: 1 punto.
b) Actividades que favorezan o coñecemento dos dereitos das mulleres e o seu exercicio: ata 4 puntos.
c) Actividades dirixidas á integración de mulleres en proceso de exclusión social: ata 4 puntos.
d) Actividades dirixidas a potenciar e impulsar medidas de conciliación da vida familiar e laboral: ata 4 puntos.
e) Actividades dirixidas a facilita-lo acceso ó mercado laboral: ata 4 puntos.
f) Actividades dirixidas a potenciar e impulsar hábitos de vida saudables: ata 4 puntos.
g) Actividades dirixidas a promove-la participación activa das mulleres no respecto ó medio ambiente: ata 4 puntos.
2.3. Elaboración e posta en marcha de plans de igualdade de oportunidades das mulleres:
a) Concellos con poboación inferior a 10.000 habitantes: ata 5 puntos.
b) Concellos con poboación superior a 10.000 habitantes e inferior a 50.000: ata 3 puntos.
c) Concellos con poboación superior a 50.000 habitantes: 1 punto.
d) Concellos con menor taxa de ocupación feminina: ata 2 puntos.
3. Unha vez estudiados e avaliados individualmente os expedientes correctamente cubertos, e sen prexuízo do establecido no articulado desta resolución, as comi
sións de valoración elaborarán a proposta de adxudicación tendo en conta a distribución orzamentaria e prioridades que se indican:
a) Dos fondos destinados a entidades locais para este programa, as actividades de fomento asociativo ou comunitario absorverán un 35%; as de información e asesoramento xeral na área de muller un 35%; e a elaboración e posta en marcha de plans de igualdade de oportunidades das mulleres un 30%.
b) Dos fondos destinados a entidades de iniciativa social, para este programa, as actividades de fomento asociativo ou comunitario absorverán un 60%; e as de información e asesoramento xeral na área de muller un 40%.
c) Terán prioridade as solicitudes para a elaboración de plans de igualdade das mulleres sobre os demais tipos de axuda solicitados dentro deste programa por entidades locais.
d) Respecto dos tipos de axuda referidos nas letras a) e b) do artigo 19º, atenderanse prioritariamente as solicitudes de entidades locais que non dispoñen de centros de información ás mulleres (CIM).
e) Deberase contemplar, sempre que sexa posible, unha concesión por entidade, segundo a preferencia indicada polas entidades nas súas solicitudes.
Artigo 23º.-Solicitude de anticipo.
As entidades adxudicatarias das subvencións previstas neste programa poderán solicitar, ó comezo da realización do programa e unha vez aceptada a concesión, un anticipo do 80% do importe concedido. O importe restante da contía da subvención farase efectivo unha vez xustificada a realización do programa, segundo se establece no artigo 24º.
Artigo 24º.-Xustificación e pagamento.
As entidades beneficiarias teñen que acredita-la realización do programa subvencionado e xustifica-lo importe da subvención concedida, en todo caso, antes do 15 de novembro de 2004, cos seguintes documentos:
a) Certificación orixinal da/o secretaria/o co visto e prace da/o presidenta/e da entidade, ou órganos similares, que acredite que se realizou o gasto, o importe ó que ascendeu e que foi destinado para o fin para o que se concedeu.
b) Declaración complementaria de axudas segundo o establecido no artigo 12º.
c) Anexo II debidamente cuberto e asinado.
d) Os concellos que elaboren o plan de igualdade de oportunidades das mulleres ó abeiro desta resolución achegarán cinco exemplares.
e) As entidades de iniciativa social presentarán ademais:
-Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
-Orixinal e copia das facturas, ou documentos equivalentes, dos gastos para os que se concedeu a axuda. Estes documentos estarán emitidos conforme á normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Sección segunda
Modalidade B: programa de centros de información ás mulleres (CIM)
Artigo 25º.-Obxecto.
Este programa ten por obxecto colaborar economicamente cos concellos galegos no mantemento e funcionamento de centros de información ás mulleres (CIM).
Artigo 26º.-Beneficiarios.
Poderán solicita-las subvencións os concellos da Comunidade Autónoma de Galicia que dispoñen de centros que alomenos prestan, con carácter permanente, información e asesoramento xurídico e psicolóxico especializado ás mulleres e que están incluídos na rede autonómica de CIM. Así mesmo, poderán solicitar esta axuda aqueles concellos que contemplen nos seus plans de actuación a posta en marcha de CIM durante o ano 2004 e que cumpran o requisito establecido no artigo 5º desta resolución.
Artigo 27º.-Gastos subvencionables e contías.
1. Poderán subvencionarse con cargo a este programa os gastos correntes e de persoal directamente vinculados ó mantemento e funcionamento do CIM e que figuren debidamente reflictidos no orzamento presentado coa solicitude.
2. O importe das subvencións concedidas para este programa poderá acada-lo 100% do gasto realizado e establecerase respectando os límites específicos resultantes da valoración de cada solicitude, co tope máximo de 30.000 euros por entidade, e tendo en conta as referencias porcentuais de distribución orzamentaria fixadas no artigo 9º.
Artigo 28º.-Solicitudes e documentación específica.
As solicitudes dirixiranse á dirección xeral do organismo e presentaranse, xunto coa seguinte documentación, de acordo co establecido no artigo 6º:
a) Anexo I-B debidamente cuberto e asinado.
b) Documentos correspondentes que establece o artigo 7º.
c) Proxecto de execución do programa para o que se solicita a axuda, onde deberán figurar, necesariamente, os obxectivos, a poboación a quen vai dirixida, o ámbito xeográfico, os medios materiais e humanos, con especial referencia ós destinados á atención xurídica e psicolóxica, e o réxime de funcionamento.
d) Orzamento pormenorizado que reflicta separadamente cada tipo de gasto e o seu custo concreto con desagregación de impostos, ademais de indica-los medios materiais e humanos dos que dispón a entidade para a súa realización.
Artigo 29º.-Criterios de valoración.
A comisión de valoración estudiará e avaliará as solicitudes debidamente cubertas atendendo ós seguintes criterios e de acordo co establecido no artigo 27º:
a) Centros que recibiron axuda no exercicio anterior con óptimo rendemento estimado segundo o cumprimento de obxectivos e a súa xustificación: ata 10 puntos.
b) Ámbito territorial de influencia de desenvolvemento do programa: ata 8 puntos.
c) Menor índice demográfico: ata 4 puntos.
d) Programa de actividades complementarias á información e asesoramento especializado: ata 4 puntos.
e) Aportación de recursos propios para a realización do programa: ata 3 puntos.
f) Non percepción doutras subvencións para a mesma finalidade: 1 punto.
Artigo 30º.-Pagamentos parciais.
Poderán acordarse pagamentos parciais ata o máximo do 80% do importe da concesión, a conta da liquidación e xustificación final, a medida que a entidade xustifique ter realizado un gasto equivalente ó pagamento parcial sempre que presente os seguintes documentos:
a) Certificación orixinal de gasto suscrita pola/o secretaria/o co visto e prace da/o representante legal da entidade, que acredite qué gastos foron realizados e o seu importe.
b) Declaración complementaria de axudas segundo o establecido no artigo 12º.
Artigo 31º.-Xustificación e liquidación final.
Procederá a liquidación final unha vez que remate a execución do programa subvencionado e as entidades beneficiarias acrediten a súa realización e xustifiquen o importe da subvención concedida, en todo caso, antes do 30 de novembro de 2004, presentando a seguinte documentación:
a) Certificación orixinal da/o secretaria/o co visto e prace da/o representante legal da entidade, acreditativa do importe e dos gastos correspondentes ó custo da realización do programa e que este foi destinado para o fin para o que se concedeu.
b) Declaración complementaria de axudas segundo o establecido no artigo 12º.
c) Certificación orixinal descritiva do programa realizado que indicará, alomenos, as actuacións concretas levadas a cabo, o seu custo real, e o número de participantes directas nas mesmas.
d) Balance de ingresos e gastos, referido ó programa solicitado conforme o anexo III.
Sección terceira
Modalidade C: programa de centros de atención especializada
Artigo 32º.-Obxecto.
Este programa ten por obxecto sufragar gastos correntes e de persoal de: centros de acollida para mulleres víctimas de violencia de xénero e centros de día para mulleres en situación de atención prioritaria.
Artigo 33º.-Beneficiarias.
Poderán solicita-las subvencións as entidades locais e entidades de iniciativa social sen ánimo de lucro titulares de centros incluídos na rede autonómica de centros de atención especializada a mulleres, que cumpran o requisito establecido no artigo 5º desta resolución, e de se-lo caso, que dispoñan das autorizacións correspondentes.
Artigo 34º.-Gastos subvencionables e contías.
1. Poderán subvencionarse con cargo a este programa os gastos correntes e de persoal directamente vinculados ó mantemento e funcionamento dos centros e que figuren debidamente reflectidos no orzamento presentado coa solicitude.
2. O importe das subvencións concedidas para este programa poderá acada-lo 100% do gasto realizado e establecerase respectando os límites específicos resultantes da valoración de cada solicitude, cos topes máximos de 25.000 euros por entidade local e 35.000 euros por entidade de iniciativa social, e tendo en conta as referencias porcentuais de distribución orzamentaria fixadas no artigo 9º.
Artigo 35º.-Solicitudes e documentación específica.
As solicitudes dirixiranse á dirección xeral do organismo e presentaranse, xunto coa seguinte documentación, de acordo co establecido no artigo 6º:
a) Anexo I-C debidamente cuberto e asinado.
b) Documentos correspondentes que establece o artigo 7º.
c) Proxecto de execución do programa para o que se solicita a axuda onde figurarán, necesariamente, os obxectivos, a poboación a quen vai dirixida, o ámbito xeográfico, os medios materiais e humanos e o réxime de funcionamento.
d) Orzamento pormenorizado que reflicta separadamente cada tipo de gasto e o seu custo concreto con desagregación de impostos, ademais de indica-los medios materiais e humanos dos que dispón a entidade para a súa realización.
Artigo 36º.-Criterios de valoración.
A comisión de valoración estudiará e avaliará as solicitudes debidamente cubertas, de acordo co establecido no artigo 34º, en base ós seguintes criterios relacionados por orden de importancia:
a) Centros existentes en anos anteriores con financiamento deste organismo e rendemento estimado segundo o cumprimento de obxectivos e a súa xustificación.
b) Non existencia doutros centros na mesma provincia.
c) Atención a mulleres con fillas e fillos.
d) Atención a adolescentes embarazadas.
e) Actividades complementarias dirixidas ás usuarias.
f) Achega de recursos propios.
g) Non percepción doutras subvencións para a mesma finalidade.
Artigo 37º.-Pagamentos parciais.
Poderán acordarse pagamentos parciais ata o máximo do 80% do importe da concesión, a conta da liquidación e xustificación final, a medida que a entidade xustifique ter realizado un gasto equivalente ó pagamento parcial sempre que presente os seguintes documentos:
a) Certificación orixinal de gasto subscrita pola/o secretaria/o co visto e prace da/o presidenta/e da entidade, ou órganos similares, que acredite qué gastos foron realizados e o seu importe.
b) Declaración complementaria de axudas segundo o establecido no artigo 12º.
c) As entidades de iniciativa social presentarán ademais:
-Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
-Orixinal e copia das facturas, ou documentos equivalentes, dos gastos correspondentes á xustificación parcial. Estes documentos estarán emitidos conforme a normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Artigo 38º.-Xustificación e liquidación final.
Procederá a liquidación final unha vez que remate a execución do programa subvencionado e as entidades beneficiarias acrediten a súa realización e xustifiquen o importe da subvención concedida, en todo caso, antes do 30 de novembro de 2004, presentando a seguinte documentación:
a) Certificación orixinal da/o secretaria/o co visto e prace da/o presidenta/e da entidade, ou órganos similares, acreditativa do importe e dos gastos correspondentes ó custo da realización do programa e que este foi destinado para o fin para o que se concedeu.
b) Declaración complementaria de axudas segundo o establecido no artigo 12º.
c) Certificación orixinal descritiva do programa realizado que indicará, alomenos, as actuacións concretas levadas a cabo, o seu custo real, e o número de participantes directas nas mesmas.
d) Balance de ingresos e gastos, referido ó programa solicitado conforme o anexo III.
e) As entidades de iniciativa social presentarán ademais:
-Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
-Orixinal e copia das facturas, ou documentos equivalentes, dos gastos correspondentes á liquidación final. Estes documentos estarán emitidos conforme á normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Sección cuarta
Modalidade D: programa de recursos
especializados
Artigo 39º.-Obxecto.
Este programa ten por obxecto colaborar no financiamento da prestación de recursos especializados ás mulleres co fin de superar situacións de marxinación ou de desigualdade.
Artigo 40º.-Beneficiarias.
Poderán solicita-las subvencións as entidades de iniciativa social sen ánimo de lucro que desenvolvan programas definidos no artigo 41º e cumpran o requisito establecido no artigo 5º.
Artigo 41º.-Tipos de axuda.
1. Os programas de recursos especializados, ós efectos desta resolución, clasifícanse do seguinte xeito:
a) Programa de recursos para mulleres en situación de risco ou en proceso de exclusión social:
-Dirixido a mulleres que exercen a prostitución.
-Dirixido a mulleres reclusas.
b) Programa de recursos de apoio dirixido a:
-Mulleres soas con cargas familiares (programa de canguros).
-Mulleres anciás soas.
-Mulleres con discapacidade.
-Mulleres inmigrantes.
-Mulleres pertencentes a minorías étnicas.
c) Programa de recursos integrados de atención permanente ás mulleres:
-Servicio especializado de apoio xurídico e psicolóxico.
-Servicio especializado de atención 24 horas presencial e telefónica.
d) Programa integral de capacitación de mulleres para a asunción de funcións directivas nas asociacións dirixido á mellora da xestión e organización das asociacións de mulleres co obxectivo de fomenta-la participación social feminina en tódolos eidos.
e) Programa integral de apoio formativo dirixido a colectivos de mulleres para fomenta-lo uso profesional das novas tecnoloxías.
f) Outros programas de recursos adecuados ós obxectivos prioritarios determinados no IV plan de igualdade de oportunidades das mulleres galegas e susceptibles de inclusión no ámbito desta modalidade.
Artigo 42º.-Gastos subvencionables.
1. Poderán subvencionarse con cargo a este programa os gastos correntes e de persoal directamente vinculados ó mantemento e funcionamento dos programas indicados e que figuren debidamente reflictidos no orzamento presentado coa solicitude.
2. O importe das subvencións concedidas para este programa poderán acada-lo 100% do gasto realizado e establecerase respectando os límites específicos resultantes da valoración de cada solicitude, tendo en conta as referencias porcentuais de distribución orzamentaria fixadas no artigo 9º e as que se establecen a continuación por tipo de programa: ós programas referidos nas letras a) e b) do artigo 41º adicaráselles entorno ó 35% do orzamento para esta modalidade; ós programas referidos na letra c) entorno ó 45%; e ós correspondentes ás letras d), e) e f) o 20% restante.
Artigo 43º.-Solicitudes e documentación específica.
As solicitudes dirixiranse á dirección xeral do organismo e presentaranse, xunto coa seguinte documentación, de acordo co establecido no artigo 6º:
a) Anexo I-D debidamente cuberto e asinado.
b) Documentos correspondentes que establece o artigo 7º.
c) Proxecto de execución do programa para o que se solicita a axuda onde deberán figurar, necesariamente, os obxectivos, a poboación a quen vai dirixida, o ámbito xeográfico, os medios materiais e humanos e o réxime de funcionamento.
d) Orzamento pormenorizado que reflicta separadamente cada tipo de gasto e o seu custo concreto con desagregación de impostos, ademais de indica-los medios materiais e humanos dos que dispón a entidade para a súa realización.
Artigo 44º.-Criterios de valoración.
A comisión de valoración estudiará e avaliará as solicitudes debidamente cubertas, de acordo co establecido no artigo 41º, atendendo ós seguintes criterios relacionados por orden de importancia:
a) Programas existentes en anos anteriores con financiamento deste organismo con rendemento estimado segundo o cumprimento de obxectivos e a súa xustificación.
b) Ámbito poboacional de desenvolvemento do programa.
c) Aportación de recursos propios.
d) Non percepción doutras subvencións para a mesma finalidade.
Artigo 45º.-Pagamentos parciais.
Poderán acordarse pagamentos parciais ata o máximo do 80% do importe da concesión, a conta da liqui
dación e xustificación final, a medida que a entidade xustifique ter realizado un gasto equivalente ó pagamento parcial sempre que presente os seguintes documentos:
a) Certificación orixinal de gasto suscrita pola/o secretaria/o co visto e prace da/o presidenta/e da entidade, ou órganos similares, que acredite qué gastos foron realizados e o seu importe.
b) Declaración complementaria de axudas segundo o establecido no artigo 12º.
c) Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
d) Orixinal e copia das facturas, ou documentos equivalentes, dos gastos correspondentes á xustificación parcial. Estes documentos estarán emitidos conforme á normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Artigo 46º.-Xustificación e liquidación final.
Procederá a liquidación final unha vez que remate a execución do programa subvencionado e as entidades beneficiarias acrediten a súa realización e xustifiquen o importe da subvención concedida, en todo caso, antes do 30 de novembro de 2004, presentando a seguinte documentación:
a) Certificación orixinal da/o secretaria/o co visto e prace da/o presidenta/e da entidade, ou órganos similares, acreditativa do importe e dos gastos correspondentes ó custo da realización do programa e que este foi destinado para o fin para o que se concedeu.
b) Declaración complementaria de axudas segundo o establecido no artigo 12º.
c) Certificación orixinal descritiva do programa realizado que indicará, alomenos, as actuacións concretas levadas a cabo, o seu custo real, e o número de participantes directos nestas.
d) Balance de ingresos e gastos, referido ó programa solicitado conforme o anexo III.
e) Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
f) Orixinal e copia das facturas, ou documentos equivalentes, dos gastos correspondentes á liquidación final. Estes documentos estarán emitidos conforme a normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Sección quinta
Modalidade E: programa ISADORA
Artigo 47º.-Obxecto.
Este programa ten por obxecto sufraga-los gastos de funcionamento de centros de acollida e de atención
para mulleres que exercen a prostitución na fronteira entre Galicia e Portugal, e as súas fillas e fillos, e que pola especial incidencia desta problemática nesta zona están máis afectadas por situacións de violencia de xénero.
Artigo 48º.-Ámbito e localización.
Este programa forma parte do proxecto europeo ISADORA, que se sitúa na zona fronteiriza entre Galicia e Portugal e realízase ó amparo da Iniciativa Comunitaria Interreg III que promove a integración socio-laboral das poboacións desfavorecidas fronteirizas a través de mecanismos de cooperación no eido da acción social. Os centros obxecto do programa sitúanse nas cidades de Ourense, Pontevedra e Vigo.
Artigo 49º.-Tipos de axuda e contías.
a) Xestión dunha casa de acollida en Ourense.
b) Xestión dun centro de día en Pontevedra.
c) Xestión dun centro de día en Vigo.
O importe das subvencións contempladas nesta modalidade poderá acada-lo 100% do gasto realizado respectando o tope máximo de 120.000 euros para o tipo de axuda a) e 75.000 euros para os tipos b) e c).
Artigo 50º.-Beneficiarias.
Poderán solicita-las subvencións as entidades de iniciativa social sen ánimo de lucro que cumpran o requisito establecido no artigo 5º desta resolución, e de se-lo caso, que dispoñan das autorizacións correspondentes.
Artigo 51º.-Gastos subvencionables.
1. Poderán subvencionarse con cargo a este programa os gastos correntes e de persoal directamente vinculados ó mantemento e funcionamento dos centros indicados e que figuren debidamente reflectidos no orzamento presentado coa solicitude.
2. O importe das subvencións concedidas para este programa establecerase atendendo á valoración de cada solicitude respectando os topes fixados no artigo 49º e tendo en conta o orzamento fixado no artigo 2º.
Artigo 52º.-Solicitudes e documentación específica.
As solicitudes dirixiranse á dirección xeral do organismo e presentaranse, xunto coa seguinte documentación, de acordo co establecido no artigo 6º:
a) Anexo I-E debidamente cuberto e asinado.
b) Documentos correspondentes que establece o artigo 7º.
c) Proxecto de execución do programa, onde deberán figurar, necesariamente, os medios materiais e humanos e o réxime de funcionamento.
d) Orzamento pormenorizado que reflicta separadamente cada tipo de gasto e o seu custo concreto con desagregación de impostos, ademais de indica-los medios materiais e humanos dos que dispón a entidade para a súa realización.
Artigo 53º.-Criterios de valoración.
1. A comisión de valoración estudiará e avaliará as solicitudes debidamente cubertas, de acordo co establecido no artigo 49º, atendendo ós seguintes criterios relacionados por orde de importancia:
a) Experiencia acreditada na xestión do mesmo tipo de centros para mulleres víctimas de violencia de xénero no ámbito de actuación do programa.
b) Entidades titulares de centros situados no contorno de localización indicado no artigo 48º que tiveran financiamento deste organismo e rendemento estimado segundo o cumprimento de obxectivos e a súa xustificación.
c) Non percepción doutras subvencións para a mesma finalidade.
d) Achega de recursos propios.
2. A comisión de valoración proporá a concesión dun único tipo de axuda por entidade.
Artigo 54º.-Pagamentos parciais.
Poderán acordarse pagamentos parciais ata o máximo do 80% do importe da concesión, a conta da liquidación e xustificación final, a medida que a entidade xustifique ter realizado un gasto equivalente ó pagamento parcial sempre que presente os seguintes documentos:
a) Certificación orixinal de gasto subscrita pola/o secretaria/o co visto e prace da/o presidenta/e da entidade, ou órganos similares, que acredite qué gastos foron realizados e o seu importe.
b) Declaración complementaria de axudas segundo o establecido no artigo 12º.
c) Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
d) Orixinal e copia das facturas, ou documentos equivalentes, dos gastos correspondentes á xustificación parcial. Estes documentos estarán emitidos conforme a normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Artigo 55º.-Xustificación e liquidación final.
Procederá a liquidación final unha vez que remate a execución do programa subvencionado e as entidades beneficiarias acrediten a súa realización e xustifiquen o importe da subvención concedida, en todo caso, antes do 30 de novembro de 2004, presentando a seguinte documentación:
a) Certificación orixinal da/o secretaria/o co visto e prace da/o presidenta/e da entidade, ou órganos similares, acreditativa do importe e dos gastos correspondentes ó custo da realización do programa e que este foi destinado para o fin para o que se concedeu.
b) Declaración complementaria de axudas segundo o establecido no artigo 12º.
c) Certificación descritiva do programa realizado que indicará, alomenos, as actuacións concretas levadas a cabo, o seu custo real, e o número de participantes directos nestas.
d) Balance de ingresos e gastos, referido ó programa solicitado conforme o anexo III.
e) Relación de xustificantes de gasto na que consten: número e data da factura ou documento equivalente, concepto, importe total e importe imputado ó programa.
f) Orixinal e copia das facturas, ou documentos equivalentes, dos gastos correspondentes á liquidación final. Estes documentos estarán emitidos conforme a normativa aplicable e acompañaranse, de se-lo caso, dos xustificantes de ter aboado as cotas, taxas ou impostos correspondentes.
Disposicións adicionais
Primeira.-O Servicio Galego de Promoción da Igualdade do Home e da Muller poderá dictar resolucións de concesión de carácter complementario cando existan fondos provenientes de renuncias expresas, fondos de subvencións inicialmente concedidas para programas que por causa xustificada non poidesen realizarse, ou por ampliación do crédito inicialmente destinado no artigo 2º desta resolución. As comisións de valoración realizarán propostas motivadas de adxudicación complementarias que atenderán proxectos inicialmente desestimados ou destinaranse a incrementa-la axuda doutros subvencionados parcialmente.
Segunda.-Ás/ós beneficiarias/os das axudas reguladas nesta resolución seralles de aplicación o réxime de infraccións e sancións previstos na Lei de réxime financeiro e orzamentario de Galicia.
Terceira.-Sen prexuízo das facultades que teñan atribuídas outros órganos da Administración do Estado ou da Comunidade Autónoma, o Servicio Galego de Promoción da Igualdade do Home e da Muller levará a cabo as funcións de control, así como de seguimento e avaliación dos programas.
Cuarta.-O Servicio Galego de Promoción da Igualdade do Home e da Muller poderá requirir en todo momento a documentación orixinal que se considere necesaria para acreditar mellor o exacto cumprimento das condicións e requisitos esixidos nos diferentes programas desta resolución.
Disposicións derradeiras
Primeira.-A Dirección Xeral do Servicio Galego de Promoción da Igualdade do Home e da Muller dictará as instruccións que sexan necesarias para o axeitado desenvolvemento e cumprimento desta convocatoria.
Segunda.-Esta resolución entrará en vigor o día seguinte ó da súa publicación no Diario Oficial de Galicia.
Santiago de Compostela, 9 de febreiro de 2004.
Marta González Vázquez
Directora xeral do Servicio Galego de Promoción
da Igualdade do Home e da Muller